In nomine domini, amen. Vniuersis presentes litteras inspecturis officialis lingonensis salutem in domino. Per presens publicum instrumentum cunctis pateat euidenter quod cum Vienetus de Altari clericus, procurator et procuratorio nomine religiosorum virorum abbatis et conuentus monasterii sancti Stephani dyuionensis traxisset in causam coram nobis magistrum Garmum rectorem ecclesie de Buxeroliis et contra ipsum petitionem suam coram nobis edidisset in hunc modum. Dicit et proponit in iure coram nobis officiali lingonensi Vienetus de Altari clericus procurator et procuratorio nomine religiosorum virorum abbatis et conuentus monasterii sancti Stephani dyuionensis contra magistrum Garmum qui se gerit pro rectore ecclesie parrochialis de Buxeroliis, et contra legittimam personam interuenientem pro ipso quod cum dicti religiosi essent et fuissent in possessione vel quasi iuris percipiendi singulis annis a rectore dicte ecclesie et pro ipsa ecclesia sexdecim libras annui et perpetui redditus certis terminis, videlicet infra octabas Apparitionis Domini octo libras, et alias octo libras infra Ascensionem Domini, dictus Garmus, per septem annos nuper preteritos quibus dictam ecclesiam tenuit, in solutione dictarum sexdecim librarum cessauit onino, easque soluere dictis religiosis recusauit et recusat, dictos religiosos sua possessione vel quasi predicta spoliando. Quare petit dictus procurator nomine quo supra dictos religiosos ad statum et possessionem vel quasi dicti iuris reduci et dictas sexdecim libras per dictos septem annos ipsis religiosis subtractas reddi et solui ipsumque Garmum seu legittimam personam interuenientem pro ipso ad hoc per nostram diffinitiuam sentenciam condempnari et compelli. Tandem dictis partibus videlicet dicto Vieneto procuratore nomine quo supra et dicto Garmo per discretum virum dominum Johannem de Puteis presbiterum procuratorem suum nomine procuratorio dictarum parcium et pro ipsis in nostri notarii publici et testium infrascriptorum presencia constitutis die decima intrantis mensis februarii certam horam vesperarum, indictione quartadecima, vacante adhuc sede apostolica per obitum felicis recordationis domini Clementis pape quinti, vt publice dicebatur dictus dominus Johannes procurator dicti Garnerii habens inter cetera potestatem componendi, transigendi et pasciscendi cum dictis religiosis et quibuscunque aliis quorum interest seu interesse potest super predictis ab ipsis religiosis petitis prout hec et alia in procuratorio dicti domini Johannis signo Johannis de Acyaco suessionensis dyocesis clerici sacrosancte romane ecclesie auctoritate publici notarii signato plenius vidimus contineri, cuius procuratorii tenor sequitur in hec verba. In nomine domini M° CCC° quinto decimo indictione quarta decima die penultima mensis ianuarii, vacante adhuc sede apostolica per obitum felicis recordationis domini Clementis pape quinti ut publice dicebatur, in mei notarii publici et testium infrascriptorum presentia constitutus discretus vir magister Garmus de Tilleriis, rector ecclesie de Buxeroliis lingonensis dyocesis illustris domini regis Francie clericus, discretum virum dominum Johannem de Putheis presbiterum suum facit, constituit et ordinauit uerum et legittimum procuratorem ad componendum, transigendum et pasciscendum cum venerabilibus et religiosis viris abbate et conuentu monasterii sancti Stephani dyuionensis et quibuscunque aliis quorum interest vel interesse potest super quodam litigio moto inter dictos religiosos ex vna parte et dictum magistrum Garmum ex altera, in curia reuerendi patris domini episcopi lingonensis occasione cuiusdam annue pensionis eisdem religiosis seu eorum monasterio sicut dicunt ratione patronatus ecclesie memorate. Dans idem magister Garmus dicto procuratori suo plenam et liberam potestatem et speciale mandatum premissa omnia et ea quocunque modo tangencia faciendi ac omnia alia et singula exercendi que certa dictum negocium fuerint oportuna, et que ipse constituens facere posset si personaliter interesset eciam si mandatum exigant speciale, non intendens dictus magister Garmus prestitum procuratorem suum aut aliquos alios ab ipso alios constitutos per presens procuratorium reuocare. Promittentes se ratunt gratum habiturum quicquid per dictum in premissis et ea tangentibus actum gessum ne fuerit seu etiam procuratum. Acta sunt hec Parisius in palatio regali, presentibus venerabili viro domino Petro Cesson dicti domini regis clerico ac magistro Petro Racheler publico auctoritate apostolica notario ad hec vocatis testibus et rogatis. Ac ego Johannes de Acyaco suessionensis dyocesis clericus sacrosancte romane ecclesie auctoritate publicus notarius vna cum suprascriptis testibus premissis omnibus et singulis presens fui et huic instrumento inde confecto signum meum solitum apposui rogatus. Virtute cuius procuratorii nomine procuratorio dicti curati et pro ipso confessus fuit littem contestando dictum monasterium sancti Stephani predicti debere percipere et habere sexdecim libras annui et perpetui redditus in et de ecclesia de Buxeroliis ratione cuiusdem compositionis olim facte inter abbatem dicti monasterii et curatum de Buxeroliis qui tunc erat. Que composicio fuit de consensu reuerendi patris domini Guidonis dei gratia quondam episcopi lingonensis et confirmata per eundem prout in litteris sigillo dicti reuerendi patris sigillatis plenius vidimus contineri, quarum tenor sequitur in hec verba. Vniuersis presentes litteras inspecturis, Guido dei gratia lingonensis episcopus salutem in domino. Notum facimus quod in nostra presentia constitutis viro religioso fratre Girardo abbate sancti Stephani dyuionensis et Guidone dicto Sortes presbitero curato de Buxeroliis dictus curatus confessus est et etiam recognouit quod de discordia que vertebatur inter dictum abbatem et eius conuentum ex vna parte, et ipsum curatum ex altera super portionem quam petebant dicti abbas et conuentus in dicta ecclesia ac capellis et parrochiatu eiusdem in oblationis, decimis, legatis et rebus aliis quibuscumque ratione iuris parrochiatus quod habent in ecclesia memorata, talis inter ipsos compositio interessit quod dictus curatus et eius successores imperpetuum percipient et habebunt quicquid dicti abbas et conuentus habent et habere et percipere possunt et debent in dicta ecclesia et capellis ac parrochiatu eiusdem et eorum pertinenciis quibuscunque et quicquid habent et habere ac percipere possunt et debent in ecclesia et parrochiatu de Villario Moroner, in recunpensatione autem predictorum dictus curatus et ipsius successores soluent et reddent imperpetuum singulis annis dictis abbati et conuentui uel eorum mandato sexdecim libras turonensium terminis inferius annotatis videlicet infra octabas Apparitionis Domini octo libras et infra Ascensionem Domini alias octo libras. Tenebitur autem quicunque erit curatus de Buxeroliis pro tempore institutione iuramentum prestare quod dictam summam pecunie persoluet dicto abbati et conuentui uel eorum mandato terminis supradictis. Supplicauerunt autem nobis dictus abbas et conuentus pro ipsis et dictus curatus suo et ecclesie sue nomine quod dictam compositionem ratam habemus et gratam et eam auctoritate dyocesana confirmemus. Nos vero iuramento dicti curati recepto quod in dicta compositione credit vtilitatem dicte ecclesie sue procurare, dictam compositionem pro bono pacis ratam et gratam habemus et eam auctoritate dyocesiana confirmamus. In cuius rei testimonium sigillum nostrum presentibus litteris duximus apponendum. Datum die dominica post festum beati Nycolay hyemalis anno domini M° CC° septuagesimo sexto. Confessus etiam fuit quod cum dictum monasterium esset in possessione vel quasi iuris percipiendi dictam pensionem, fuit per dictum curatum dominum suum dicta possessione vel quasi spoliatum, qua confessione facta et habita nos dictum dominum Johannem nomine procuratorio dicti curati et pro ipso in personam dicti curati et dictum curatum in personam dicti procuratoris sui volentem et consentientem. Condempnauimus et monuimus viua uoce ad reddendum et soluendum imposterum dictis religiosis sexdecim libras ratione annui et perpetui redditus terminis superius nominatis, alioquin nisi nobis de solutione constiterit nos ipsum curatum ex tunc pro deffectum solutionis cuiuslibet termini in scriptis excommunicabimus monitione alia non premissa. Acta sunt.